Pagodekornell

Pagodekornell (Cornus controversa eller Swida controversa) er et løvfellende tre i kornellfamilien. 

Det blir 3–13 meter høyt, av og til 20 meter. Barken er glatt og grå med rosa eller lysebrune furer. Greinene sitter nesten i kranser og er lagdelte med god avstand mellom hvert lag. Bladene sitter spredt, mens nesten alle andre kornellarter har motsatte blad. De er ovale med spiss, 5–13 cm lange, 3–9 cm brede og har 6–9 par tydelige nerver. Blomstene sitter i endestilte kvaster som er 5–14 cm i diameter. De hvite blomstene er 8–9 mm i diameter. Frukten er purpurrød eller blåsvart, kulerund og 6–7 mm i diameter. Blomstringen skjer i mai–juni, og frukten er moden i juli–september.

Pagodekornell vokser i løvskog, blandingsskog og barskog 200–2600 moh. Arten er utbredt i Bhutan, nordlige India, Japan, Kina, Korea, Myanmar og Nepal. En olje som brukes til såpe og som smøremiddel utvinnes av fruktene. Blomstene og den spesielle vekstformen gjør at den dyrkes i hager, men den er ikke vanlig i Norge. Det finnes en kultivar 'Variegata' med langsom vekst og små, lansettformede blad som har brede, gulhvite kanter.

 Litteratur 




 Eksterne lenker 


Kategori:Kornellfamilien